Illum il-Kunsill adotta konklużjonijiet dwar it-trawwim ta' kooperazzjoni Ewropea fl-enerġija lil hinn mill-kosta u enerġiji rinnovabbli oħrajn. Il-konklużjonijiet jagħtu direzzjoni politika lill-Kummissjoni biex tiżgura segwitu rapidu għal dawn il-konklużjonijiet u l-Istrateġija tal-UE dwar l-Enerġija Rinnovabbli Offshore, billi tħejji proposta għal "qafas ta' abilitazzjoni" fil-livell tal-Unjoni għal proġetti transkonfinali u proġetti oħra nazzjonali rilevanti fil-qasam tal-enerġija rinnovabbli, li huma ta' importanza kbira għall-UE biex issir newtrali għall-klima sal-2050. Il-konklużjonijiet tal-Kunsill jilqgħu l-istrateġija tal-Kummissjoni bħala bażi għal diskussjonijiet dwar kif tista' tiżdied il-kapaċità tal-enerġiji lil hinn mill-kosta u rinnovabbli tal-UE. Skont il-Kunsill, l-użu tal-enerġija rinnovabbli jeħtieġ li s-suq intern tal-enerġija jiġi integrat aktar, permezz ta' interkonnettività akbar fost l-istati membri, l-iżvilupp tal-infrastruttura u l-grilja u soluzzjonijiet ta' ħżin. Dan jinkiseb bl-użu ta' aktar proġetti transkonfinali, li jeħtieġu livell għoli ta' sigurtà għall-investituri. Fil-konklużjonijiet tiegħu, il-Kunsill jitlob lill-Kummissjoni tippreżenta "qafas ta' abilitazzjoni" għal proġetti transkonfinali u proġetti nazzjonali oħra rilevanti fil-qasam tal-enerġija rinnovabbli. Proġetti transkonfinali konġunti u ibridi lil hinn mill-kosta, li jikkollegaw ma' aktar minn stat membru wieħed u b'hekk jikkombinaw il-ġenerazzjoni tal-elettriku, it-trażmissjoni u l-kummerċ tal-enerġija, għandhom l-għan li jappoġġaw l-integrazzjoni ta' volumi dejjem akbar ta' enerġija rinnovabbli fis-suq Ewropew tal-elettriku. Il-Kunsill jitlob b'mod partikolari għal gwida dwar kif għandhom jiġu implimentati proġetti transkonfinali tal-enerġija u jiġu konklużi l-ftehimiet bilaterali u multilaterali relatati bejn l-istati membri, inkluż analiżijiet għal distribuzzjoni ġusta tal-ispejjeż u l-benefiċċji u allokazzjoni ġusta tal-ispejjeż transkonfinali. Il-Kunsill jitlob ukoll lill-Kummissjoni biex tippreżenta proposta għal użu mtejjeb u aktar effettiv tal-fondi eżistenti tal-UE minn strumenti ta' finanzjament ewlenin tal-UE u biex tiżviluppa gwida dwar kif jistgħu jittejbu l-koordinazzjoni u l-kooperazzjoni fost l-istati membri għall-ippjanar tal-ispazju marittimu, l-ippjanar tal-grilja u l-istandards tekniċi. Fir-rigward tal-arranġamenti tas-suq tal-elettriku tal-UE għal proġetti ibridi fil-qasam tal-enerġija lil hinn mill-kosta, il-Kunsill jitlob analiżi fil-fond dwar kif id-dispożizzjonijiet rilevanti tal-leġiżlazzjoni tal-UE jistgħu jiġu adattati biex jippermettu t-twettiq rapidu ta' tali proġetti, filwaqt li jiġu żgurati kemm il-funzjonament tas-suq intern kif ukoll il-kondizzjonijiet adatti għall-ġenerazzjoni u l-integrazzjoni tal-elettriku. Il-Kunsill jirrikonoxxi li l-appoġġ għar-riċerka, l-innovazzjoni u d-dimostrazzjoni, kif ukoll l-iżvilupp tal-katina tal-provvista huma kruċjali biex jitnaqqsu l-ispejjeż tal-użu tal-enerġija rinnovabbli u t-teknoloġiji relatati. Il-Kunsill jitlob lill-Kummissjoni għal proposta għal użu mtejjeb u aktar effettiv tal-fondi tal-UE għal proġetti transkonfinali u proġetti nazzjonali fil-qasam tal-enerġija rinnovabbli, speċjalment il-Mekkaniżmu ta' Finanzjament tal-Enerġija Rinnovabbli tal-Pjan Ewropew ta' Rkupru. Il-Kunsill iqis ukoll li huwa meħtieġ li jiġi rivedut il-qafas tal-għajnuna mill-Istat biex jiġi appoġġat aħjar l-użu tal-enerġija rinnovabbli, jiġu żgurati ċ-ċertezza għall-investituri u proġetti ta' riċerka, innovazzjoni u dimostrazzjoni fuq skala kbira ta' teknoloġiji emerġenti u innovattivi. Il-konklużjonijiet jindirizzaw firxa wiesgħa ta' teknoloġiji li jvarjaw minn enerġija mir-riħ u tax-xemx lil hinn mill-kosta b'teknoloġija li żżomm f'wiċċ l-ilma u mwaħħla mal-qiegħ għal enerġija mill-marea, l-enerġija ġeotermali u l-bijomassa. L-istati membri jaqblu li bl-użu ta' katina tal-provvista pan-Ewropea dawn it-teknoloġiji jistgħu joħolqu opportunitajiet ta' negozju għall-industrija Ewropea u jikkontribwixxu għall-integrazzjoni tas-suq intern tal-enerġija, u fl-aħħar mill-aħħar jgħinu lill-UE tilħaq l-ambizzjonijiet tagħha dwar il-klima u d-dekarbonizzazzjoni għall-2050. Konklużjonijiet tal-Kunsill - It-Trawwim tal-Kooperazzjoni Ewropea f'Enerġija Lil Hinn mill-Kosta u Enerġija Rinnovabbli Oħra Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni tal-Kummissjoni bl-isem "Strateġija tal-UE biex jiġi sfruttat il-potenzjal tal-enerġija rinnovabbli lil hinn mill-kosta" Din ir-riżorsa bħalissa hi disponibbli biss bil-lingwa jew il-lingwi li ġejjin: